ORDE do 10 de xaneiro de 2008 pola que se convocan axudas en réxime de concorrencia competitiva dirixidas ao alumnado de centros sostidos con fondos públicos para realizar actividades de inmersión lingüística no verán de 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/01/2008

A integración plena no contexto europeo exíxenos unha intercomunicación, tanto no plano cultural como no laboral, para a que o coñecemento de linguas estranxeiras se fai imprescindible. A Comisión Europea, dentro do seu programa de traballo «Educación e Formación 2010», considera que a comunicación nunha lingua estranxeira é unha das competencias clave para a sociedade do coñecemento. A competencia en, polo menos, dúas linguas estranxeiras é unha necesidade para os cidadáns do século XXI, pois contribúe de xeito esencial á súa formación integral. A Administración educativa galega, consciente do seu papel nesa tarefa de formación integral do alumnado, deseña actividades que lle proporcionen a oportunidade de enriquecer os seus coñecementos destas linguas e do seu contorno cultural.
Está recoñecido que a mellor maneira de acadar a competencia lingüística é mediante un proceso de inmersión en que a lingua vehicular sexa a lingua en proceso de aprendizaxe. Para que as familias galegas teñan a posibilidade de facilitar aos seus fillos e fillas o coñecemento doutras linguas e doutras culturas, ábrese este eixe de actuación ofrecendo actividades de inmersión lingüística que favorezan a mellora da competencia lingüística e fomenten o interese pola cultura.
Por todo iso, e dentro do plan de fomento do ensino-aprendizaxe de linguas estranxeiras, esta Consellería de Educación e Ordenación Universitaria
DISPÓN:
Artigo 1º.-Obxecto, ámbito da convocatoria e condicións económicas.
1. O obxecto desta orde é convocar 2.800 axudas, en réxime de concorrencia competitiva, para realizar actividades de inmersión lingüística no verán de 2008 (desde a última semana de xuño ata o 31 de agosto), tal como figuran na táboa que aparece a continuación:
Ver referencia pdf "01200D005P079.PDF"
A Consellería de Educación e Ordenación Universitaria financiará:
-Os gastos da viaxe desde o aeroporto ou punto de saída dos distintos grupos.
-Os monitores ou monitoras que acompañarán o alumnado en cada un dos grupos durante a actividade, desde o momento de saída ao de regreso.
-Os gastos de docencia, cun programa semanal de clases de entre 15-20 horas, incluíndo libros e material escolar, en ambientes multinacionais.
-As actividades culturais, deportivas e complementarias dos cursos.
-Os gastos de mantenza e aloxamento segundo o réxime que se indica na táboa anterior.
-O certificado de realización da actividade de inmersión.
-O seguro de accidentes e de responsabilidade civil.
2. As familias do alumnado contribuirán coa achega das contías que se indican para cada un dos grupos. A distribución é a que figura a continuación:
-1º e 2º bacharelato: 300 .
-2º, 3º y 4º da ESO: 100 .
-1º da ESO: 50 .
-6º de educación primaria: 50 .
As datas concretas de realización das actividades daranse a coñecer na resolución provisional desta orde.
A Administración reserva para si o dereito de adxudicarlles aos solicitantes destino, atendendo na medida do posible as preferencias indicadas na solicitude.
As familias achegarán as cantidades correspondentes á empresa adxudicataria encargada da organización técnica da actividade, segundo as instrucións que se indiquen no artigo 7º.4 desta orde.
Artigo 2º.-Beneficiarios e requisitos.
1. Será beneficiario aquel alumnado que cumpra os requisitos que figuran a continuación:
a) Estar realizando 6º de educación primaria; 1º, 2º, 3º, 4º da ESO, 1º ou 2º de bacharelato, en centros sostidos con fondos públicos, durante o curso 2007-2008.
b ) Ter, no curso 2006-2007, unha avaliación positiva na área de lingua estranxeira que se vai perfeccionar na estadía.
c) Non ter solicitada nin concedida, no presente curso académico, outra axuda coa mesma finalidade.
d) Non estar incursos nas prohibicións para obter a condición de beneficiario, recollidas no artigo 10 da Lei 9/2007, do 13 de xuño, de subvencións de Galicia.
2. Poderán solicitar as axudas alumnos e alumnas maiores de 18 anos ou os pais, nais ou titores legais do alumnado menor de idade con domicilio fiscal no territorio da Comunidade Autónoma galega.
3. O alumnado de 2º, 3º, 4º da ESO e o de bacharelato deberá estar en posesión do pasaporte en vigor. Aqueles que non teñan nacionalidade española deberán contar co correspondente visado, tarxeta de residencia ou calquera outra exixencia requirida polo país onde se viaxa, segundo corresponda.
Artigo 3º.-Presentación e prazo das solicitudes.
1. As persoas que desexen optar á axuda poderán completar, on-line, a solicitude segundo modelo do anexo I que corresponda, en función do curso en que estea matriculado, e os anexos II, III e IV debidamente cubertos que se atoparán como formulario electrónico na páxina web
http://www.edu.xunta.es/axudasle ou ben cubrir os anexos da presente orde. A solicitude deberá estar asinada polo solicitante (alumnado maior de 18 anos ou pai/nai/titor legal no caso de alumnado menor de idade
), e polo director/a do centro educativo onde cursa estudos o/a beneficiario/a verificando o centro, os datos académicos. Posteriormente, e sempre antes de que remate o prazo establecido no punto 2 deste artigo, presentarán esa mesma solicitude e anexos impresos, debidamente asinados, no rexistro da Consellería de Educación e Ordenación Universitaria (edificio administrativo San Caetano, s/n, código postal 15781, en Santiago de Compostela), ou ben por calquera dos procedementos establecidos no artigo 38.4º da
Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Se a solicitude se remite por correo, será necesaria a súa presentación en sobre aberto para que o funcionario de correos poida facer constar o selo e a data antes de proceder á súa certificación postal.
2. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Artigo 4º.-Documentación.
1. A presentación da solicitude de concesión de axudas polo interesado/a comportará a autorización ao órgano xestor para pedir as certificacións que deban emitir a Axencia Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Se o solicitante, representante legal ou membros da unidade familiar do beneficiario non presentaron declaración, por non estar obrigados a facelo, a acreditación dos seus ingresos familiares efectuarase mediante información de carácter tributaria ou económica facilitada pola Administración tributaria, relativa ás mencionadas parte xeral e especial da base reguladas nos artigos 47, 48 e 49 do Real decreto lexislativo 35/2006, do 28 de novembro.
2. Ás solicitudes achegarase a documentación que se relaciona a continuación:
a) Autorización do solicitante e de todos os membros da familia con ingresos computables para coñecer os ingresos totais da unidade familiar, coa finalidade de poder recadar datos de carácter tributario ou económicos que lle fosen legalmente pertinentes á Axencia Estatal de Administración Tributaria relativos ao nivel de renda (IRPF). Esta autorización cubrirase segundo o anexo II. Na medida en que a través deste sistema a Consellería de Educación e Ordenación Universitaria poida dispoñer destas informacións, non se lles exixirá aos interesados a achega individual de certificacións expedidas pola Axencia Estatal de Administración Tributaria, nin a presentación en orixinal, copia ou certificación, das súas declaracións tributarias.
b) Declaración de non ter solicitada nin concedida, no presente curso académico, outra axuda coa mesma finalidade segundo o modelo que figura no anexo III.
c) Fotocopia compulsada do libro de familia en que figuren os membros da unidade familiar. No caso de non ter libro de familia terá que presentarse un documento ou documentos que acrediten os membros da unidade familiar. No suposto de non convivencia de ambos os proxenitores, deberase acreditar que o solicitante convive cos fillos (certificado de convivencia do concello).
d) Fotocopia compulsada do DNI de todos os membros da unidade familiar.
3. Os solicitantes con circunstancias familiares especiais deberán achegar tamén a acreditación documental que precisen, dependendo do que queiran alegar nas súas solicitudes:
a) Declaración de formar parte dunha familia monoparental en que a persoa que exerce a patria potestade é viúvo/a, pai, ou nai solteiro/a, divorciado/a ou separado/a legalmente, segundo o modelo que figura no anexo IV. Ademais xuntarase fotocopia compulsada da folla do libro de familia en que se acredite esta situación.
b) Fotocopia compulsada da páxina do libro de familia para os casos en que se alegue orfandade do solicitante.
c) Fotocopia compulsada do título de familia numerosa, en vigor.
d) No caso de discapacidade dalgún dos membros da unidade familiar, fotocopia compulsada do certificado do grao de minusvalidez cunha porcentaxe igual ou superior ao 33% acreditado polo Equipo de Valoración e Orientación de Minusvalía (EVO) da Vicepresidencia da Igualdade e do Benestar, ou fotocopia da resolución do Instituto Nacional da Seguridade Social (INSS) ou de pensionistas de clases pasivas que acredite unha pensión de grande invalidez.
e) Acreditación da situación de desemprego do pai/nai ou titor legal.
Non serán tidos en conta nin valorados os requisitos alegados e non xustificados documental e correctamente tal como se indica, nin os que se aleguen fóra do prazo establecido para esta convocatoria.
A Consellería de Educación e Ordenación Universitaria poderá requirir das persoas solicitantes en calquera momento aclaración da documentación presentada.
Todas as fotocopias que se remitan deberán ir acompañadas das dilixencias de compulsa.
De acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, para aquelas solicitudes que non acheguen os documentos anteriormente sinalados, requirirase o interesado/a para que, nun prazo de dez días, emende as faltas ou remita os documentos preceptivos. De non facelo, considerarase que desistiu da súa petición e arquivarase o expediente nos termos previstos na citada lei.
Artigo 5º.-Comisión seleccionadora.
A selección das persoas beneficiarias desta convocatoria realizaraa unha comisión integrada polos seguintes membros:
Presidenta: o/a titular da Dirección Xeral de Ordenación e Innovación Educativa ou persoa en quen delegue.
Vogais: ata un máximo de catro vogais nomeados pola presidenta da comisión de selección, con categoría de subdirector xeral, xefe de servizo ou membros da Inspección Educativa.
Unha persoa funcionaria da Consellería de Educación e Ordenación Universitaria, que actuará como secretaria, con voz e sen voto.
A comisión poderá dispoñer a constitución dunha subcomisión técnica especializada para os efectos de colaborar na valoración dos documentos achegados e na baremación.
Para os efectos previstos no artigo 26.2º do Decreto 144/2001, do 7 de xuño, esta comisión considérase incluída na categoría 3ª.
Artigo 6º.-Criterios de selección.
Os criterios de selección que se terán en conta para conceder esta axuda serán:
1. Renda familiar dos pais/nais dos solicitantes. Por renda familiar entenderase a suma dos ingresos computables obtidos por todos os membros no ano 2006 e entenderase que son ingresos da unidade familiar.
Ao cociente dos ingresos anuais da familia polo número de membros da unidade familiar adxudicaráselle a seguinte puntuación:
-Ata 3.904, 00 : 10 puntos.
-De 3.904, 01  a 4.429,00 : 8 puntos.
-De 4.429,01  a 4.961,00 : 7 puntos.
-De 4.961,01  a 5.484,00 : 6 puntos.
-De 5.484,01  a 6.060,00 : 5 puntos.
-De 6.060,01  a 6.540,00 : 4 puntos.
-De 6.540,01  a 7.072,00 : 3 puntos.
-De 7.072,01  a 7.596,00 : 2 puntos.
-De 7.596,01  a 8.126,00 : 1 punto.
-Máis de 8.126,00 : 0.
2. Circunstancias familiares especiais polas que se poderá engadir ata un máximo de 5 puntos. Considéranse neste punto situacións como:
-Situación de desemprego do pai/nai ou titor legal (presentar certificado do Inem): 0,5/1 puntos.
-Ser orfos de pai e/ou nai (presentar fotocopia compulsada do libro de familia onde consta o falecemento): 1/2 puntos.
-Discapacidade dun dos membros da unidade familiar de grao igual ou superior ao 33% ou sexa pensionista de grande invalidez (presentar certificado do equipo de valoración e orientación de discapacidade): 0,5/1 puntos.
-Pertencer a familias monoparentais: viúvo/a, pai ou nai solteiro/a, divorciado/a ou separado/a legalmente (presentar documentación que xustifique esta situación): 0,5 puntos.
-Pertencer a familias numerosas (presentar título de familia numerosa): 0,5 puntos.
Artigo 7º.-Procedemento de adxudicación de prazas.
1. Finalizada a comprobación das solicitudes recibidas, a comisión de selección fará pública a primeira relación de admitidos e de excluídos, xunto coas causas da posible exclusión e coa indicación da documentación que deben emendar, relación que se exporá na web da convocatoria
http://www.edu.xunta.es/axudasle, no taboleiro de anuncios da Consellería de Educación e Ordenación Universitaria (edificio administrativo de San Caetano
) e das súas delegacións provinciais, na Consellería de Presidencia (Oficina de Atención ao Cidadán) e nos taboleiros de anuncios dos centros de ensino primario e secundario.
2. A continuación abrirase un prazo de dez días para emendar erros e a falta de documentación, así como para efectuar reclamacións ou renuncias. A documentación presentada fóra deste prazo de reclamación non será tida en conta para a súa baremación.
3. Transcorrido este prazo, e unha vez avaliados os documentos engadidos, publicarase, nos lugares citados no punto 1, a listaxe provisional de admitidos coa listaxe de suplentes ordenados por puntuación por cada un dos cursos. Nos casos en que se produzan empates na puntuación, resolveranse aplicando o criterio de menor renda por membro da unidade familiar.
4. A continuación abrirase un prazo de 10 días para que os solicitantes remitan por correo certificado con acuse de recibo á Consellería de Educación e Ordenación Universitaria:
-Aceptación ou renuncia á axuda segundo o anexo V.
-Xustificante bancario do pagamento á empresa adxudicataria dos cursos no nº de conta bancaria que se indicará nas instrucións que se irán facilitando aos solicitantes a través do enderezo web
http://www.edu.xunta.es/axudasle.
Este pagamento non terá devolución no caso de renuncia posterior. A non xustificación do ingreso da cantidade indicada, dentro do prazo, implica a renuncia á praza adxudicada.
-Declaración de non ter solicitada nin concedida ningunha outra axuda coa mesma finalidade no momento de concesión da axuda, segundo o modelo que figura no anexo III.
As prazas vacantes seranlles ofertadas aos alumnos suplentes por chamamento directo, segundo a relación publicada, que seguirán o procedemento establecido neste punto.
5. A comisión seleccionadora elevaralle a proposta definitiva á conselleira de Educación e Ordenación Universitaria, que resolverá a relación final das persoas seleccionadas.
6. A resolución definitiva publicarase no Diario Oficial de Galicia e exporase na web da convocatoria
http://www.edu.xunta.es/axudasle
e nos taboleiros de anuncios dos centros de ensino primario e secundario.
7. A obtención da axuda falseando as condicións requiridas para iso ou ocultando aquelas que a impedirían, así como a renuncia posterior á resolución definitiva, salvo casos debidamente xustificados, poderá supoñer, en aplicación do artigo 33 da Lei 9/2007, do 13 de xuño, de subvencións de Galicia, o reintegro do importe equivalente da axuda e a exixencia do xuro de demora correspondente desde o momento do pagamento da subvención ata a data en que se acorde a procedencia do reintegro.
8. Contra a resolución definitiva de adxudicación, que esgota a vía administrativa, as persoas interesadas poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso administrativa.
Artigo 8º.-Comunicación.
Toda a información relacionada co estado das solicitudes ou coa adxudicación de prazas, centros, voos, viaxes e reunión coas familias, farase a través da páxina principal da web,
http://www.edu.xunta.es/axudasle.
Artigo 9º.-Contía das axudas.
O importe total de 4.935.000  que se distribuirá na presente convocatoria farase con cargo á partida orzamentaria 09.02.423B.480.0 dos orzamentos xerais da Comunidade Autónoma de Galicia para o ano 2008.
Artigo 10º.-Difusión desta convocatoria.
A Consellería de Educación e Ordenación Universitaria elaborará folletos informativos sobre o procedemento de solicitude e de adxudicación que serán enviados aos centros educativos en formato electrónico para que se poidan imprimir e facilitárllelos ao alumnado obxecto desta convocatoria. A dirección de cada centro educativo arbitrará as medidas necesarias para que o contido desta orde sexa coñecido por todos os sectores da comunidade educativa e entregaralle unha copia dela ao Consello Escolar, ao claustro, ás ANPAS e, de ser o caso, ás asociacións de alumnado; así mesmo expoñeranse no taboleiro de anuncios as listaxes provisionais e a definitiva de alumnado seleccionado. O contido desta orde e a información complementaria -acreditación dos centros receptores, póliza de seguros e responsabilidade civil, e os seus respectivos enderezos electrónicos- atoparanse na páxina de internet
http://www.edu.xunta.es/axudasle.
Artigo 11º.-Recursos.
Contra esta orde os interesados poden interpoñer recurso potestativo de reposición ante a conselleira de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia.
Disposición adicional
Para os efectos do disposto na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as persoas solicitantes deberán autorizar expresamente á Administración concedente a inclusión e publicidade nos rexistros regulados no citado decreto dos datos básicos relevantes referidos ás axudas recibidas.
A reserva que o peticionario poida facer no senso de non autorizar a obtención de datos ou a publicidade dos datos nos rexistros, que en todo caso terá que se expresar por escrito, poderá dar lugar á exclusión do proceso de participación para obter a axuda ou, noutro caso, á revogación do acto de outorgamento e, se procede, ao reintegro do importe concedido, segundo dispón a alínea 2 da citada disposición adicional.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-Autorízase a Dirección Xeral de Ordenación e Innovación Educativa para adoptar os actos e medidas necesarias para a aplicación e o desenvolvemento desta orde.
Segunda.-Esta orde adáptase ás normas aplicables do texto articulado da Lei 9/2007, do 13 de xuño, de subvencións de Galicia, publicada no DOG do 25 de xuño de 2007.
Terceira.-Esta orde entrará en vigor o día seguinte ao da súa publicación no DOG.
Santiago de Compostela, 10 de xaneiro de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "01200D005P079.PDF"